الجزایرده فوریه آییندا باشلایان نوماییش‌لردن سونرا کئچن آی استعفا ائتمک مجبوریتینده قالان سابیق پرزیدنت عبدالعزیز بوتفلیقه‌نین قارداشی سید بوتفلیقه و کشفیات ایداره‌سی‌نین 2 سابیق صدری حبس اولوندولار.
بو باره‌ده خبر الجزایر دؤولت تلویزیونوندا یاییملاندی.
خبره گؤره، حربی ساوجیلیق سید بوتفلیقه ایله کشفیات ایداره‌سی‌نین 2 سابیق صدری محمد مدین و بشیر تارتاق باره‌سینده "اردویا ضرر وئرمه و دؤولته قارشی سوء-قصد قورماق" ماده‌سی ایله موقتی حبسی تدبیری سئچیب.
سابیق مودافعه ناظیری خالید نیظار آوریلین 29-دا وئردیگی آچیقلامادا سید بوتفلیقه‌نین میتینق‌لر زامانی الجزایر سلاح‌لی قوه‌لری‌نین باش قرارگاه رئیسی احمد کاید صالحین وظیفه‌سیندن آزاد ائدیلمه‌سی و فوق العاده حال اعلان ائدیلمه‌سی مسئله‌لری ایله باغلی اونونلا گؤروشدوگونو بیلدیرمیشدی. نیظار سید بوتفلیقه‌نین اونونلا فاکتیکی پرزیدنت کیمی دانیشدیغینی دا قئید ائتمیشدی.
محمد مدین کشفیات ایداره‌سینه 25 ایل رهبرلیک ائتدیک‌دن سونرا 2015-جی ایلین سپتامبر آییندا وظیفه‌سیندن آزاد اولونموش و یئرینه بشیر تارتاق تعیین اولونموشدو. تارتاق دا اؤتن آی وظیفه‌سینی بوراخماغا مجبور ائدیلمیشدی.
قئید ائدک کی، 20 ایلدیر الجزایرین دؤولت باشچی‌سی اولان بوتفلیقه تخمینن 1،5 آی داوام ائدن اعتراضلار و اردونون "خبردارلیق‌لاری" نتیجه‌سینده آوریلین 2-ده استعفا وئریب.
